ORDE do 5 de xuño de 2006 pola que se convoca o Premio Elías Valiña ao esforzo revitalizador e promocional dos camiños de Santiago para o ano 2006.
CONSELLERÍA DE CULTURA E DEPORTE — III. OUTRAS DISPOSICIÓNS — 21/06/2006

Os camiños de Santiago constitúen unha canle de intercambio cultural e símbolo de entendemento entre pobos e culturas desde o século IX ata os nosos días, sendo un referente de indubidable valor, hoxe aínda en maior medida, se cabe, no marco da Europa comunitaria.
Grazas á adopción dunha serie de medidas encamiñadas á conservación, revitalización e promoción dos camiños de Santiago, asistimos nestes últimos tempos, a un novo renacemento das rutas xacobeas.
Neste sentido, a Consellería de Cultura e Deporte, no marco das súas competencias, creou por Orde do 27 de agosto de 1996 o Premio Elías Valiña ao esforzo revitalizador e promocional dos camiños de Santiago co fin de estimular o labor de persoas que, como Elías Valiña, considerado hoxe como un dos maiores revitalizadores dos Camiños de Santiago, dedicaron gran parte da súa actividade á súa recuperación e promoción, levando a cabo tarefas de sinalización, limpeza, numeración quilométrica, e mesmo fomentando a creación de asociacións de amigos do Camiño que velen pola conservación das respectivas parcelas ao longo das rutas xacobeas.
O artigo 2º da mencionada orde establece que o premio terá carácter anual e realizarase por orde da Consellería de Cultura e Deporte. No cumprimento deste mandado a Dirección Xeral de Patrimonio Cultural, en uso das competencias conferidas polo Decreto 36/2006, do 23 de febreiro, polo que se desenvolve estrutura orgánica da Consellería de Cultura e Deporte, considera de grande interese a convocatoria deste premio para potenciar o labor de numerosas entidades na revitalización e promoción dos camiños de Santiago.
Para tal fin,
DISPOÑO:
Artigo 1º
A Consellería de Cultura e Deporte convoca o premio Elías Valiña 2006 ao esforzo revitalizador e promocional dos camiños de Santiago co fin de reco
ñecer e recompensar os méritos de todas aquelas institucións, asociacións ou entidades culturais que dediquen unha parte significativa da súa actividade á revitalización e promoción dos camiños de Santiago, contribuíndo así á conservación, recuperación, coñecemento e divulgación do seu patrimonio histórico, relixioso e cultural.
Artigo 2º
O premio, que será de 7.000 euros, financiarase con cargo á aplicación orzamentaria 12.03. 353-D.480.0 dos orzamentos xerais da Comunidade Autónoma de Galicia para o 2006.
Artigo 3º
1. Poderán ser candidatos ao premio as institucións, asociacións culturais, padroados ou fundacións que desenvolvan a súa actividade revitalizadora ou promocional tanto dentro como fóra de Galicia.
2. As candidaturas poderán ser presentadas mediante escrito dirixido á Subdirección Xeral de Protección da Cidade e Camiños de Santiago-Consellería de Cultura e Deporte, edificio administrativo San Caetano, bloque 5, 15771, Santiago de Compostela. O prazo de presentación de candidaturas rematará o 30 de setembro de 2006. Deberán enviar un orixinal e unha copia do traballo presentado, acompañadas dunha memoria que exporá a importancia e relevancia que a candidatura proposta tivo e/ou ten no desenvolvemento do labor revitalizador e promocional das rutas xacobeas.
Tamén poderán presentar candidaturas con acompañamento de igual memoria as entidades inscritas no Rexistro de Entidades de Promoción do Camiño de Santiago.
No caso de existir documentación suficiente presentada polas devanditas entidades nas dependencias da Subdirección Xeral de Protección da Cidade e Camiños de Santiago, bastará a remisión da solicitude de aceptación da candidatura para ser válida esta, pero deberán especificar en virtude de que actividades ou proxectos se considaran merecedoras do premio.
3. O escrito de presentación da candidatura e a memoria a que fai referencia o parágrafo anterior ou, se for o caso, a proposta razoada ou a solicitude, serán presentadas no rexistro xeral da Consellería de Cultura e Deporte, ou en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, nas condicións establecidas no devandito artigo.
Artigo 4º
O premio será outorgado por un xurado presidido pola Conselleira de Cultura e Deporte ou persoa
en quen delegue, e estará integrado polos seguintes membros:
-O presidente do Comité Internacional de Expertos do Camiño de Santiago.
-Dous membros nomeados pola conselleira de Cultura e Deporte entre persoas de recoñedido prestixio na materia.
-A institución, asociación cultural, padroado ou fundación que resultase gañadora na última convocatoria.
-Os presidentes das entidades inscritas no Rexistro de Entidades de Promoción do Camiño de Santiago cos números 39, 40, 41 e 42, que serán substituídos o vindeiro ano polos catro seguintes e así sucesivamente ata teren rotado todos.
-Secretaria/o, con voz e sen voto, a/o xefa/e do Servizo de Conservación e Protección Xacobeas.
No caso de que na mesma entidade concorreren a condición de último gañador do premio Elías Valiña e de entidade inscrita no Rexistro de Entidades de Promoción do Camiño de Santiago, segundo a relación prevista na presente orde cos números 39 40, 41 e 42, a entidade formará parte do xurado en calidade de gañadora da última edición, co que entraría a formar parte del a seguinte entidade rexistrada na orde que proceda.
Artigo 5º
O premio poderá outorgarse de maneira individual ou compartida, ou declararse deserto.
A institución ou asociación premiada recibirá un diploma e o importe do premio que lle será aboado mediante transferencia bancaria por valor da súa contía total. No caso de que o premio ser compartido, repartirase equitativamente entre os galardoados.
Artigo 6º
A documentación da candidatura premiada ao abeiro desta convocatoria quedará en poder, para o seu axeitado arquivo, da Consellería de Cultura e Deporte, reservando esta para si o dereito de divulgación da devandita documentación por calquera medio de reprodución.
A documentación das restantes candidaturas seralles devolta aos interesados no caso de estes o solicitaren expresamente.
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de xuño de 2006.
Ánxela Bugallo Rodríguez
Conselleira de Cultura e Deporte
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA